আরএমজি বিডি নিউজ ডেস্ক:ফর্মে না থাকার বৃত্তে আটকে পড়ে এশিয়া কাপের ১৫ জনের দলে ছিলেন না সৌম্য সরকার। এমনকি পরে সুযোগ পেলেও এশিয়া কাপে আহামরি কোনো কিছু করে দেখাতে পারেননি তিনি। তবে সেই সৌম্যর অন্য রূপ দেখা গেল জাতীয় ক্রিকেট লিগে। রান তো পেয়েছেনই, উইকেটও পেয়েছেন এই পেসার। এবার নিজের অলরাউন্ডিং পারফরমেন্স দেখালেন জিম্বাবুয়ের বিপক্ষের একমাত্র প্রীতি ম্যাচে। দলকে নেতৃত্ব দিয়ে বল হাতে পাঁচ ওভারের মধ্যে দুটি মেডেন ওভার এবং ব্যাটিংয়ে নেমে শতকের সুবাদে ১১ ওভার হাতে রেখেই ১৭৮ রানের লক্ষ্য পার করেছে বাংলাদেশ। এমন উজ্জ্বল পারফরমেন্সে তাঁকে দলে ফেরার আশা দেখিয়েছেন প্রধান নির্বাচক মিনহাজুল আবেদীন নান্নুও।